Det var et voldsomt blodbad, der udspillede sig på Ålstrupvej i Valby om morgenen den 17. maj i år, hvor en mand blev dræbt, mens en 23-årig kvinde kæmpede for sit liv og mirakuløst overlevede 84 kniv- og snitlæsioner.

Der står klart, efter anklagemyndigheden har rejst tiltale mod en 27-årig somalisk mand for drab og drabsforsøg.

Den mandlige nabo blev først dræbt mellem klokken 7 og 8 om morgenen med ikke under 60 stik med en kniv og en ukendt genstand i ansigtet og brystet i en stuelejlighed. Han fik desuden ikke under 100 snitlæsioner. Det var især stikkene i brystet, som var dødelige.

Efterfølgende er den 27-årige tiltalt for at have forsøgt at dræbe sin daværende kæreste i en lejlighed på anden sal omkring klokken otte ved at vælte hende omkuld og sætte sig overskrævs på hende.

Han stak og snittede hende med en kniv mindst 84 gange - blandt andet i ansigtet, på halsen, i nakken og på brystet, siger anklagen. Men kvinden kæmpede så meget imod og tog flere gange fat om kniven for at afværge, at drabsforsøget mislykkedes.

Sagens anklager, fungerende advokaturchef Jakob Buch-Jepsen, ønsker ikke at fortælle, forud for retssagen, hvad anklagemyndigheden mener, er motivet til den voldsomme episode. Mandens forsvarer, Karoline Døssing Normann, fortæller, at han nægter sig skyldig, men at hun ikke kan sige mere på nuværende tidspunkt.

Politiet har tidligere fortalt, at de blev kaldt til stedet til en form for husspektakler kl. 7.54. Her fandt betjentene og den dengang 26-årige somalier. Også gerningsvåbnet blev fundet på stedet.

En akutlæge erklærede knivofferet for død på stedet, og han lå på en repos i opgangen dækket af et hvidt lagen, mens politiets teknikere arbejdede på stedet.

Drabsvidnet Daniel efterladt alene med mistænkt: Politiet bad mig passe på ham

Ekstra Bladet talte efter det dramatiske scenario med en beboer i området, Daniel, der pludselig befandt sig tæt på den blodige affære og blev bedt om af en betjent at passe på den anholdte. Han var iført håndjern på ryggen.

- Den ene betjent var løbet op i opgangen til gerningsstedet. Den anden stod med den anholdte nede på gaden, hvor jeg også var. Der lød nogle høje knald oppe fra lejligheden, og betjenten på gaden løb op for at hjælpe kollegaen. Betjenten bad mig passe på den anholdte, fortalte Daniel, der kun var iført nattøj, mens den anholdte lå blodindsmurt på jorden.

Han fortalte, at manden tumlede rundt og væltede med overkroppen hen over politibilens køler.

- Så begyndte han at gå hen imod mig. Han råbte, han ville slå mig ihjel. Jeg var meget utryg og skyndte mig væk, sagde Daniel. Derefter stak den anholdte af. Han blev dog anholdt igen kort efter.